Komission asetus (EY) N:o 1290/2003,

annettu 18 päivänä heinäkuuta 2003,

valkoisen sokerin vientiä koskevasta pysyvästä tarjouskilpailusta vientimaksujen ja/tai vientitukien määrittämiseksi markkinointivuodeksi 2003/2004

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1), sellaisena kuin se on muutettuna komission asetuksella (EY) N:o 680/2002(2), ja erityisesti sen 22 artiklan 2 kohdan, 27 artiklan 5 ja 15 kohdan ja 33 artiklan 3 kohdan,

sekä katsoo seuraavaa:

(1) Sokerimarkkinoiden tilanteen yhteisössä ja maailmanmarkkinoilla huomioon ottaen vaikuttaa suotavalta avata mahdollisimman pikaisesti valkoisen sokerin vientiä markkinointivuonna 2003/2004 koskeva pysyvä tarjouskilpailu, joka maailmanmarkkinahintojen mahdolliset heilahtelut huomioon ottaen antaa mahdollisuuden vientimaksujen ja/tai vientitukien vahvistamiseen.

(2) Olisi sovellettava sokerin vientitukien vahvistamiseen käytettävää tarjouskilpailumenettelyä koskevia yleisiä sääntöjä, jotka vahvistetaan asetuksen (EY) N:o 1260/2001 28 artiklassa.

(3) Toimenpiteen erityisluonteen takia näyttää olevan tarpeen antaa asianmukaiset säännökset pysyvän tarjouskilpailun yhteydessä myönnettävistä vientitodistuksista ja siten poiketa erityisistä yksityiskohtaisista säännöistä tuonti- ja vientitodistusjärjestelmän soveltamisesta sokerialalla 27 päivänä kesäkuuta 1995 annetusta komission asetuksesta (EY) N:o 1464/95(3), sellaisena kuin se on viimeksi muutettuna asetuksella (EY) N:o 1159/2003(4). Tästä huolimatta maataloustuotteiden tuonti-, vienti- ja ennakkovahvistustodistusten järjestelmän soveltamista koskevista yksityiskohtaisista säännöistä 9 päivänä kesäkuuta 2000 annetun komission asetuksen (EY) N:o 1291/2000(5), sellaisena kuin se on viimeksi muutettuna asetuksella (EY) N:o 325/2003(6), ja maataloustuotteiden vientimaksujen soveltamista koskevista yhteisistä yksityiskohtaisista säännöistä 19 päivänä tammikuuta 1989 annetun komission asetuksen (ETY) N:o 120/89(7), sellaisena kuin se on viimeksi muutettuna asetuksella (EY) N:o 2194/96(8), säännöksiä on edelleen sovellettava.

(4) Sokerin hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

1. Avataan pysyvä tarjouskilpailu CN-koodiin 1701 99 10 kuuluvan valkoisen sokerin vientimaksujen ja/tai vientitukien määrittämiseksi kaikkien määräpaikkojen osalta Albaniaa, Kroatiaa, Bosnia ja Hertsegovinaa, Serbia ja Montenegroa(9) sekä entistä Jugoslavian tasavaltaa Makedoniaa lukuun ottamatta. Pysyvän tarjouskilpailun voimassaoloaikana järjestetään osittaisia tarjouskilpailuja.

2. Pysyvä tarjouskilpailu on avoinna 29 päivään heinäkuuta 2004.

2 artikla

Pysyvä tarjouskilpailu ja osittaiset tarjouskilpailut on toteutettava asetuksen (EY) N:o 1260/2001 28 artiklan ja tämän asetuksen säännösten mukaisesti.

3 artikla

1. Jäsenvaltioiden on laadittava tarjouskilpailuilmoitus. Tarjouskilpailuilmoitus julkaistaan Euroopan unionin virallisessa lehdessä. Jäsenvaltiot voivat lisäksi julkaista tai julkaisuttaa tarjouskilpailuilmoituksen muualla.

2. Tarjouskilpailuilmoituksessa on ilmoitettava erityisesti tarjouskilpailun edellytykset.

3. Tarjouskilpailuilmoitusta on mahdollista muuttaa pysyvän tarjouskilpailun kestäessä. Sitä on muutettava, jos tarjouskilpailun edellytyksiä muutetaan kyseisenä aikana.

4 artikla

1. Määräaika tarjousten tekemiselle ensimmäisessä osittaisessa tarjouskilpailussa:

a) alkaa 25 päivänä heinäkuuta 2003;

b) päättyy torstaina 31 päivänä heinäkuuta 2003 kello 10.00 Brysselin aikaa.

2. Määräaika tarjousten tekemiselle jokaisessa seuraavista osittaisista tarjouskilpailuista:

a) alkaa ensimmäisenä työpäivänä sen jälkeen, kun edellisen osittaisen tarjouskilpailun määräaika on päättynyt;

b) päättyy kello 10.00 Brysselin aikaa seuraavina päivämäärinä:

- 14 ja 28 päivänä elokuuta 2003,

- 4, 11, 18 ja 25 päivänä syyskuuta 2003,

- 2, 9, 16, 23 ja 30 päivänä lokakuuta 2003,

- 6, 13 ja 27 päivänä marraskuuta 2003,

- 11 ja 23 päivänä joulukuuta 2003,

- 8 ja 22 päivänä tammikuuta 2004,

- 5 ja 19 päivänä helmikuuta 2004,

- 4 ja 18 päivänä maaliskuuta 2004,

- 1, 15 ja 29 päivänä huhtikuuta 2004,

- 13 ja 27 päivänä toukokuuta 2004,

- 3, 10, 17 ja 24 päivänä kesäkuuta 2004,

- 1, 15 ja 29 päivänä heinäkuuta 2004.

5 artikla

1. Asianomaisten on osallistuttava tarjouskilpailuun jollain seuraavista menettelyistä:

a) jättämällä tarjouksensa kirjallisena saantitodistusta vastaan jäsenvaltion toimivaltaiselle viranomaiselle;

b) lähettämällä kirjattu kirje tai sähke mainitulle viranomaiselle;

c) lähettämällä teleksi, faksi tai sähköpostiviesti mainitulle viranomaiselle, mikäli toimivaltainen viranomainen nämä viestintämuodot hyväksyy.

2. Tarjous on voimassa ainoastaan, jos seuraavat edellytykset täyttyvät:

a) Tarjouksessa ilmoitetaan:

i) tarjouskilpailua koskeva viite;

ii) tarjouksen tekijän nimi ja osoite;

iii) vietävä valkoisen sokerin määrä;

iv) vientimaksun tai tarvittaessa vientituen määrä 100 kilogrammalta valkoista sokeria euroina kolmen desimaalin tarkkuudella ilmaistuna;

v) vähintään iii alakohdassa tarkoitetusta sokerimäärästä asetettavan vakuuden määrä ilmaistuna sen jäsenvaltion valuuttana, jossa tarjous tehdään.

b) Vietävä määrä on vähintään 250 tonnia valkoista sokeria.

c) Ennen tarjousten esittämisen määräajan päättymistä annetaan todiste siitä, että tarjouksen tekijä on antanut tarjouksessa ilmoitetun vakuuden.

d) Tarjoukseen sisältyy tarjouksen tekijän ilmoitus, jossa tämä sitoutuu tarjouskilpailun voittaessaan hakemaan 12 artiklan 2 kohdan toisessa alakohdassa tarkoitetussa määräajassa vientitodistusta tai vientitodistuksia vietäville valkoisen sokerin määrille.

e) Tarjoukseen sisältyy tarjouksen tekijän ilmoitus, jossa tämä sitoutuu tarjouskilpailun voittaessaan:

i) täydentämään vakuuden maksamalla 13 artiklan 4 kohdassa tarkoitetun määrän, jos 12 artiklan 2 kohdassa tarkoitetusta vientitodistuksesta johtuvaa vientivelvoitetta ei täytetä;

ii) ilmoittamaan kyseisen vientitodistuksen myöntäneelle viranomaiselle 30 päivän kuluessa todistuksen voimassaoloajan päättymispäivästä tavaramäärän tai -määrät, joiden osalta vientitodistus on jäänyt käyttämättä.

3. Tarjouksessa voidaan ilmoittaa, että sitä on pidettävä tehtynä ainoastaan, jos jompikumpi tai molemmat seuraavista edellytyksistä täyttyvät:

a) jos päätös vientimaksun vähimmäismäärästä tai tarvittaessa vientituen enimmäismäärästä tehdään kyseisten tarjousten tekemiselle asetetun määräajan päättymispäivänä;

b) jos tarjouskilpailun ratkaisu koskee koko sitä tavaramäärää, jolta tarjous on tehty, tai tiettyä osaa siitä.

4. Tarjousta, jota ei ole tehty 1 ja 2 kohdan mukaisesti tai johon sisältyy muita kuin tätä tarjouskilpailua varten säädettyjä edellytyksiä, ei oteta huomioon.

5. Esitettyä tarjousta ei voi peruuttaa.

6 artikla

1. Jokaisen tarjouksentekijän on asetettava vakuus, jonka suuruus on 11 euroa 100 kilogrammalta tällä tarjouskilpailulla vietävää valkoista sokeria.

Tarjouskilpailun voittajien osalta tästä vakuudesta muodostuu 12 artiklan 2 kohdassa tarkoitettua hakemusta jätettäessä vientitodistukseen tarvittava vakuus, sanotun kuitenkaan rajoittamatta 13 artiklan 4 kohdan soveltamista.

2. Edellä 1 kohdassa tarkoitettu vakuus on asetettava tarjouksentekijän valinnan mukaan joko käteisenä rahana tai sen jäsenvaltion, jossa tarjous tehdään, vahvistamat edellytykset täyttävän laitoksen antamana takuuna.

3. Muuten kuin ylivoimaisen esteen sattuessa 1 kohdassa tarkoitettu vakuus on vapautettava:

a) tarjouksentekijöiden osalta sen määrän osalta, jota koskeva tarjouskilpailu on jätetty ratkaisematta;

b) niiden tarjouskilpailun voittajien osalta, jotka eivät ole hakeneet kyseistä vientitodistusta 12 artiklan 2 kohdan toisessa alakohdassa tarkoitetussa määräajassa, 10 euron määrältä 100 kilogrammalta valkoista sokeria;

c) tarjouskilpailun voittajien osalta siltä tavaramäärältä, jonka osalta nämä ovat täyttäneet asetuksen (EY) N:o 1291/2000 31 artiklan b kohdassa ja 32 artiklan 1 kohdan b alakohdan i alakohdassa tarkoitetun, 12 artiklan 2 kohdassa tarkoitetusta todistuksesta johtuvan vientivelvoitteen asetuksen (EY) N:o 1291/2000 35 artiklassa tarkoitetuin edellytyksin.

Ensimmäisen alakohdan b alakohdassa tarkoitetussa tapauksessa vapautettavasta vakuudesta vähennetään kuitenkin summa, joka vastaa tapauksen mukaan:

a) kyseistä osittaista tarjouskilpailua varten vahvistetun vientituen enimmäismäärän ja seuraavaa osittaista tarjouskilpailua varten vahvistetun vientituen enimmäismäärän välistä erotusta silloin, kun määristä jälkimmäinen on edellistä suurempi;

b) kyseistä osittaista tarjouskilpailua varten vahvistetun vientimaksun vähimmäismäärän ja seuraavaa osittaista tarjouskilpailua varten vahvistetun vientimaksun vähimmäismäärän välistä erotusta silloin, kun määristä jälkimmäinen on edellistä pienempi.

Se vakuuden osa tai vakuus, jota ei vapauteta, menetetään sen sokerimäärän osalta, jolta vastaavia velvoitteita ei ole täytetty.

4. Ylivoimaisen esteen tapauksessa kyseisen jäsenvaltion toimivaltainen viranomainen toteuttaa vakuuden vapauttamista koskevat toimenpiteet, jotka se katsoo tarpeellisiksi asianomaisen ilmoittamien olosuhteiden vuoksi.

7 artikla

1. Asianomaisen toimivaltaisen viranomaisen on käsiteltävä tarjoukset salassa julkisuudelta. Käsittelyyn osallistuvat henkilöt ovat sen osalta vaitiolovelvollisia.

2. Jätettyjen tarjousten on saavuttava komissioon nimettöminä jäsenvaltioiden välityksellä viimeistään yhden tunnin ja kolmenkymmenen minuutin kuluttua viikoittaisten tarjousten jättämiselle tarjouskilpailuilmoituksessa vahvistetun määräajan päättymisestä.

Jos tarjouksia ei ole, jäsenvaltioiden on ilmoitettava siitä komissiolle samassa määräajassa.

8 artikla

1. Saatujen tarjousten tutkimisen jälkeen osittaisessa tarjouskilpailussa voidaan vahvistaa enimmäismäärä.

2. Tietty osittainen tarjouskilpailu voidaan jättää ratkaisematta.

9 artikla

1. Ottaen erityisesti huomioon sokerimarkkinoiden tilanne ja ennakoitavissa oleva kehitys yhteisössä ja maailmanmarkkinoilla vahvistetaan:

a) joko vientimaksun vähimmäismäärä;

b) tai vientituen enimmäismäärä.

2. Kun tarjouskilpailulla vahvistetaan vientimaksun vähimmäismäärä, kilpailu on ratkaistava tarjouksentekijöistä sen tai niiden hyväksi, joiden tarjous on yhtä suuri tai suurempi kuin vientimaksun vähimmäismäärä, sanotun kuitenkaan rajoittamatta 10 artiklan soveltamista.

3. Kun tarjouskilpailulla vahvistetaan vientituen enimmäismäärä, kilpailu on ratkaistava tarjouksentekijöistä sen tai niiden hyväksi, joiden tarjous on yhtä suuri tai pienempi kuin vientituen enimmäismäärä, sekä kenen tahansa vientimaksua koskevan tarjouksen tekijän hyväksi, sanotun kuitenkaan rajoittamatta 10 artiklan soveltamista.

10 artikla

1. Kun osittaista tarjouskilpailua kohti on vahvistettu enimmäismäärä ja vähimmäismaksu vahvistetaan, tarjouskilpailu on ratkaistava sen tarjouksen tekijän hyväksi, jonka tarjouksessa ilmoitettu vientimaksu on korkein. Jollei koko enimmäismäärää kateta kyseisellä tarjouksella, tarjouskilpailun ratkaisemista on jatkettava vientimaksun suuruuden perusteella antaen etusija korkeimmalle maksulle, kunnes mainittu määrä on kokonaan katettu.

Jos osittaisessa tarjouskilpailussa on vahvistettu enimmäismäärä ja enimmäistuki vahvistetaan, tarjouskilpailu ratkaistaan ensimmäisen alakohdan mukaisesti, ja kun vientimaksua koskevat tarjoukset on käytetty tai jos sellaisia ei ole, kilpailun ratkaisemista on jatkettava vientitukea koskevien tarjousten tekijöiden hyväksi tuen suuruuden perusteella antaen etusija alhaisimmalle tuelle, kunnes enimmäismäärä on kokonaan käytetty.

2. Jos 1 kohdassa säädetty ratkaisemiseen liittyvä sääntö johtaa tarjouksen huomioon ottamisen takia enimmäismäärän ylitykseen, tarjouskilpailu ratkaistaan kyseisen tarjouksen tekijän hyväksi ainoastaan sellaisen määrän osalta, joka voidaan käyttää enimmäismäärän ylittymättä. Samansuuruista vientimaksua tai tukea koskevat tarjoukset, joiden hyväksymisestä täysimääräisinä olisi seurauksena enimmäismäärän ylittäminen, on otettava huomioon:

a) joko suhteessa kussakin tarjouksessa tarkoitettuun kokonaismäärään;

b) tai kunkin tarjouskilpailun osalta erikseen vahvistettavaan enimmäistonnimäärään asti;

c) tai ne on ratkaistava arpomalla.

11 artikla

1. Asianomaisen jäsenvaltion toimivaltaisen viranomaisen on välittömästi ilmoitettava kaikille tarjouksen tekijöille tuloksesta, jonka ne ovat saaneet tarjouskilpailussa. Kyseisen viranomaisen on lisäksi toimitettava tarjouskilpailun voittajille ilmoitus tarjouskilpailun ratkaisusta.

2. Tarjouskilpailun ratkaisuilmoituksessa on ilmoitettava vähintään:

a) tarjouskilpailua koskeva viite;

b) vietävä valkoisen sokerin määrä;

c) kannettavan vientimaksun tai tarvittaessa myönnettävän vientituen määrä euroina 100 kilogrammalta valkoista sokeria b alakohdassa tarkoitetulta määrältä.

12 artikla

1. Tarjouskilpailun voittajalla on oikeus saada tarjouskilpailuratkaisun mukaiselle tavaramäärälle 2 kohdassa tarkoitetuin edellytyksin vientitodistus, jossa mainitaan tapauksen mukaan tarjouksessa tarkoitettu vientimaksu tai tuki.

2. Tarjouskilpailun voittajalla on velvollisuus jättää asetuksen (EY) N:o 1291/2000 kyseisten säännösten mukaisesti vientitodistushakemus kyseiseltä sille myönnetyltä tavaramäärältä ilman, että kyseinen hakemus olisi peruutettavissa poiketen siitä, mitä asetuksen (ETY) N:o 120/89 12 artiklassa säädetään.

Hakemus on jätettävä seuraaviin päivämääriin mennessä:

a) seuraavalla viikolla pidettävän osittaisen tarjouskilpailun päättymispäivää edeltävänä viimeisenä työpäivänä;

b) seuraavan viikon viimeisenä työpäivänä silloin, kun kyseiselle viikolle ei ole säädetty osittaista tarjouskilpailua.

3. Tarjouskilpailun voittajalla on velvollisuus viedä tarjouksessa ilmoitettu määrä, ja jollei tätä velvoitetta täytetä, tarvittaessa maksaa 13 artiklan 4 kohdassa tarkoitettu määrä.

4. Edellä 1, 2 ja 3 kohdassa tarkoitettua oikeutta ja tarkoitettuja velvollisuuksia ei voi siirtää.

13 artikla

1. Asetuksen (EY) N:o 1464/95 9 artiklan 1 kohdassa tarkoitettua vientitodistusten myöntämisen määräaikaa ei sovelleta tämän asetuksen nojalla vietävään valkoiseen sokeriin.

2. Osittaisen tarjouskilpailun yhteydessä myönnetyt vientitodistukset ovat voimassa niiden myöntämispäivästä kyseisen osittaisen tarjouskilpailun toteuttamiskuukautta seuraavan viidennen kuukauden loppuun.

Ensimmäisen päivän toukokuuta 2004 jälkeen toteutettavien osittaisten tarjouskilpailujen yhteydessä myönnettävät vientitodistukset ovat kuitenkin voimassa ainoastaan 30 päivään syyskuuta 2004.

Jäsenvaltion toimivaltaiset viranomaiset, jotka ovat antaneet vientitodistuksen, voivat todistuksen haltijan kirjallisen pyynnön perusteella pidentää sen voimassaoloaikaa enintään 15 päivään lokakuuta 2004 asti, jos ilmenee teknisiä vaikeuksia, joiden vuoksi vientiä ei voida toteuttaa ennen toisessa alakohdassa tarkoitettua viimeistä voimassaolopäivää ja jos kyseinen toimi ei kuulu neuvoston asetuksen (ETY) N:o 565/80(10) 4 tai 5 artiklassa säädettyyn järjestelmään.

3. Vientitodistuksia, jotka on myönnetty 31 päivän heinäkuuta 2003 ja 30 päivän syyskuuta 2003 välisenä aikana toteutettujen tarjouskilpailujen yhteydessä, saa käyttää vasta 1 päivästä lokakuuta 2003 alkaen.

4. Todistuksen haltija suorittaa toimivaltaiselle viranomaiselle määrätyn summan siitä määrästä, jonka osalta vientitodistuksesta johtuvaa 12 artiklan 2 kohdassa tarkoitettua vientivelvoitetta ei täytetä ilman, että sille olisi ylivoimainen este, ja jos 6 artiklan 1 kohdassa tarkoitettu vakuus on pienempi kuin jokin seuraavien laskelmien tulos:

a) todistuksessa ilmoitettu vientimaksu, josta on vähennetty asetuksen (EY) N:o 1260/2001 33 artiklan 1 kohdan toisessa alakohdassa tarkoitettu mainitun todistuksen viimeisenä voimassaolopäivänä voimassa oleva maksu;

b) todistuksessa ilmoitetun vientimaksun ja asetuksen (EY) N:o 1260/2001 28 artiklan 2 kohdassa tarkoitetun mainitun todistuksen viimeisenä voimassaolopäivänä voimassa olevan tuen yhteismäärä;

c) asetuksen (EY) N:o 1260/2001 28 artiklan 2 kohdassa tarkoitetun todistuksen viimeisenä voimassaolopäivänä voimassa oleva vientituki, josta on vähennetty mainitussa todistuksessa ilmoitettu tuki.

Ensimmäisessä alakohdassa tarkoitettu suoritettava määrä vastaa tapauksen mukaan joko a, b tai c alakohdassa tarkoitetun laskutoimituksen tuloksen ja 6 artiklan 1 kohdassa tarkoitetun vakuuden välistä erotusta.

14 artikla

Tämä asetus tulee voimaan päivänä, jona se julkaistaan Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 18 päivänä heinäkuuta 2003.

Komission puolesta

Franz Fischler

Komission jäsen

(1) EYVL L 178, 30.6.2001, s. 1.

(2) EYVL L 104, 20.4.2002, s. 26.

(3) EYVL L 144, 28.6.1995, s. 14.

(4) EUVL L 162, 1.7.2003, s. 25.

(5) EYVL L 152, 24.6.2000, s. 1.

(6) EUVL L 47, 21.2.2003, s. 21.

(7) EYVL L 16, 20.1.1989, s. 19.

(8) EYVL L 293, 16.11.1996, s. 3.

(9) Mukaan luettuna Kosovo, sellaisena kuin se on määritettynä Yhdistyneiden Kansakuntien turvallisuusneuvoston 10 päivänä kesäkuuta 1999 antamassa päätöslauselmassa 1244.

(10) EYVL L 62, 7.3.1980, s. 5.